Ekonomiese herstelplan: DA vra vir minder praat, meer doen(Argieffoto: pixabay) Die DA-leier John Steenhuisen sê die ekonomiese herstelplan wat pres. Cyril Ramaphosa Donderdag gaan voorlê, is nie net noodsaaklik vir groei nie, maar ook vir ekonomiese oorlewing. “Suid-Afrikaanse huishoudings is in diep moeilikheid. Die inperking was ŉ reuseslag vir ons ekonomie wat reeds weens swak beleid, korrupsie en eindelose staatsinmenging in ŉ resessie was,” sê Steenhuisen. Hy sê Ramaphosa se planne en beloftes het opgeraak en dat optrede en uitkomste nou nodig is. Steenhuisen sê as die inwerkingstelling van die plan misluk, gaan Ramaphosa se presidensie gekenmerk word deur die grootste volgehoue inkrimping van die land se ekonomie. Steenhuisen sê die konsepweergawe van die plan bevat pro-groei-hervormings wat, indien dit in werking gestel word, ŉ geweldig positiewe uitwerking op die land se ekonomie en maatskaplike welstand gaan hê. Dit sluit in die hervorming van die elektrisiteitsektor om betroubaarheid en bekostigbaarheid te verbeter. Nog ŉ beloofde plan is die vermindering van datakoste en die verbetering van die visumstelsel om belangrike vaardighede na Suid-Afrika te lok en internasionale toerisme te bevorder. “Bykans elke groeibevorderende hervorming plaas meer mag in die hande van gewone Suid-Afrikaners, wat saam die private sektor uitmaak. Die pad na vooruitstrewendheid is private ondernemings en entrepreneurskap. Ekonomiese bedrywighede gaan net floreer indien ons onbekwame regering ophou probeer om elke aspek daarvan te beheer en eerder begin om sy eie werk met bevoegdheid en integriteit te doen,” sê Steenhuisen. Hy sê die president moet aanspreeklik gehou word vir sy belofte om leefstyloudits vir alle ampsdraers te laat doen. Maar, sê Steenhuisen, die plan bevat ook heelwat valse beloftes wat die regering volgens hom geen plan het om uit te voer nie. Hy sê die belofte dat ŉ vaardige staat gevestig gaan word, is nie die papier werd waarop dit geskryf staan nie, tensy die ANC hom verbind om sy beleid van kaderontplooiing te laat staan. “Die president beloof lankal en gereeld pro-groei-hervorming en hy moet nou hiervoor aanspreeklik gehou word. Eindelose planne en leë retoriek gaan niks vermag nie. Inwerkingstelling is al wat nou tel.” Die African Transformation Movement (ATM) het op sy beurt gesê die afsonderingstydperk het ŉ verwoestende uitwerking gehad, nie net op die ekonomie nie, maar ook op mense se maatskaplike situasie en geestestoestand. “Ons het nou ŉ gedemotiveerde, uitgeputte en uiters gespanne burgery wat gewelddadig teenoor mekaar – en veral teenoor vroue en kinders – is. Die ekonomiese herstelplan moet dus nie net die ekonomie herstel nie, maar ook mense genees,” het die ATM in ŉ verklaring gesê. “Die ATM vra vir ŉ mensgesentreerde ekonomiese herstelplan wat deur ubuntu, vrede en aanspreeklikheid gedryf word.”